送張野夫寺丞牧滁州
作者：陸游
朝代：宋

paragraphs: 皇天方憂九州裂，建隆真人仗黄鉞。
陣雲冷壓清流關，戰壘咿嚶氣如髮。
逋誅猾虜入檻車，北風吹乾草頭血。
一龍上天三百年，舊事空聞遺老說。
金印斗大誰作州，公子玉面蒼髯虬。
賦詩健筆挟風雨，論兵辯舌森戈矛。
别君帳飲灞橋頭，長歌爲君寛旅愁。
戰塲遺迹儻可畫，尺素寄我關河秋。